62024CJ0466
BREITHIÚNAS NA CÚIRTE (an Naoú Dlísheomra)
23 Deireadh Fómhair 2025 (
*1
)
(Tarchur chun réamhrialú – Talmhaíocht – An comhbheartas talmhaíochta (CBT) – Rialachán (AE) 2021/2115 – Tacaíocht do phleananna straitéiseacha – Rialachán (AE) Uimh 1307/2013 – Íocaíochtaí díreacha le feirmeoirí – Limistéir atá ar fáil d’fheirmeoirí – Bunús dlí le húsáid na limistéar sin – Rialacha maidir leis an mbunús dlí sin a chlárú – Limistéir a dearbhaíodh faoi scéimeanna cabhrach os cionn na scéimeanna ar cláraíodh an bunús dlí lena n‑úsáid ina leith – Pionóis riaracháin is infheidhme i gcás ródhearbhú limistéar – Pionóis faoi Airteagal 19a de Rialachán (AE) Uimh 640/2014 – Airteagal 19a – Pionóis – Infheidhmeacht an Airteagail sin tar éis aisghairm Rialachán Uimh. 640/2014)
I gCás C‑466/24 [Venshova] (
i
),
IARRAIDH ar réamhrialú faoi Airteagal 267 CFAE ó Administrativen sad – Varna (Cúirt Riaracháin Varna, an Bhulgáir), trí bhreith an 18 Meitheamh 2024, a fuarthas ag an gCúirt an 2 Iúil 2024, sna himeachtaí
LQ
v
Zamestnik izpalnitelen direktor na Darzhaven fond ‘Zemedelie’,
tugann AN CHÚIRT (an Naoú Dlísheomra),
agus í comhdhéanta mar seo a leanas: M. Condinanzi (Rapóirtéir), Uachtarán Dlísheomra, N. Jääskinen agus R. Frendo, Breithiúna,
Abhcóide Ginearálta: A. Rantos,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
an Coimisiún Eorpach, ag A. C. Becker, G. Koleva agus M. Salyková, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú:
–
Airteagal 4(4) de Rialachán (AE) 2021/2115 ó Pharlaimint na hEorpa agus ón gComhairle an 2 Nollaig lena mbunaítear rialacha maidir le tacaíocht do phleananna straitéiseacha atá le tarraingt suas ag na Ballstáit faoin gcomhbheartas talmhaíochta (Pleananna Straitéiseacha CBT) agus le maoiniú ag an gCiste Eorpach um Ráthaíocht Talmhaíochta (CERT) agus ag an gCiste Eorpach Talmhaíochta um Fhorbairt Tuaithe (CETFT) agus lena n‑aisghairtear Rialacháin (AE) Uimh. 1305/2013 agus (AE) Uimh. 1307/2013 (IO 2021 L 435, lch. 1);
–
Airteagal 28 de Rialachán Cur Chun Feidhme (AE) Uimh. 908/2014 ón gCoimisiún an 6 Lúnasa 2014 lena leagtar síos rialacha maidir le cur i bhfeidhm Rialachán (AE) Uimh. 1306/2013 ó Pharlaimint na hEorpa agus ón gComhairle maidir le gníomhaireachtaí íocaíochta agus comhlachtaí eile, bainistíocht airgeadais, imréiteach cuntas, rialacha maidir le seiceálacha, urrúis agus trédhearcacht (IO 2014 L 255, lch. 59);
–
Airteagail 18, 19 agus 19a de Rialachán Tarmligthe (AE) Uimh. 640/2014 ón gCoimisiún an 11 Márta 2014 lena bhforlíontar Rialachán (AE) Uimh. 1306/2013 ó Pharlaimint na hEorpa agus ón gComhairle maidir leis an gcóras comhtháite riaracháin agus rialaithe agus leis na cúinsí faoina ndiúltófar nó faoina n‑aistarraingeofar íocaíochtaí agus pionóis riaracháin is infheidhme maidir le híocaíochtaí díreacha, le tacaíocht d’fhorbairt tuaithe agus le traschomhlíonadh (IO 2014 L 181, lch. 48 agus ceartúchán IO 2015 L 209, lch. 48) arna leasú le Rialachán Tarmligthe (AE) 2016/1393 ón gCoimisiún an 4 Bealtaine 2016 (IO 2016 L 225, lch. 41) (‘Rialachán Tarmligthe Uimh. 640/2014’),
–
agus Airteagal 49(1) de Chairt um Chearta Bunúsacha an Aontais Eorpaigh (‘an Chairt’).
2
Rinneadh an iarraidh seo in imeachtaí idir LQ, duine nádúrtha, agus Zamestnik izpalnitelen direktor na Darzhaven fond ‘Zemedelie’ (Leas-Stiúrthóir Feidhmiúcháin an Chiste Náisiúnta ‘Talmhaíochta’, an Bhulgáir) (‘DFZ’) maidir le cinneadh DFZ méid an chúnaimh airgeadais a d’iarr LQ don bhliain mhargaíochta 2021 a laghdú, faoi roinnt scéimeanna cabhrach agus bearta le haghaidh íocaíochtaí díreacha a bhaineann le limistéar agus pionóis a fhorchur air mar gheall ar ródhearbhuithe limistéar.
An dlí lena mbaineann
Dlí an Aontais Eorpaigh
Rialachán (AE) Uimh. 1306/2013
3
Aisghaireadh Rialachán (AE) Uimh. 1306/2013 ó Pharlaimint na hEorpa agus ón gComhairle an 17 Nollaig 2013 maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air agus lena n‑aisghairtear Rialacháin (CEE) Uimh. 352/78, (CE) Uimh. 165/94, (CE) Uimh. 2799/98, (CE) Uimh. 814/2000, (CE) Uimh. 1290/2005 agus (CE) Uimh. 485/2008 ón gComhairle (IO 2013 L 347, lch. 549, agus ceartúchán IO 2016 L 130, lch. 13), le héifeacht ón 1 Eanáir 2023 le Rialachán (AE) 2021/2116 ó Pharlaimint na hEorpa agus ón gComhairle an 2 Nollaig 2021 maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air agus lena n‑aisghairtear Rialacháin (AE) Uimh. 1306/2013 (IO 2021 L 435, lch. 187). Mar sin féin, faoi Airteagal 104 de Rialachán 2021/2116, beidh feidhm fós ag Airteagail 59, 63, 64, 67, 68, 74 agus 77 de Rialachán Uimh. 1306/2013 maidir le caiteachas arna thabhú agus íocaíochtaí arna ndéanamh le haghaidh scéimeanna tacaíochta faoi Rialachán (AE) Uimh. 1307/2013 ó Pharlaimint na hEorpa agus ón gComhairle an 17 Nollaig 2013 lena mbunaítear rialacha maidir le híocaíochtaí díreacha le feirmeoirí faoi scéimeanna tacaíochta faoi chuimsiú an chomhbheartais talmhaíochta agus lena n‑aisghairtear Rialachán (CE) Uimh. 637/2008 ón gComhairle agus Rialachán (CE) Uimh. 73/2009 ón gComhairle (IO 2013 L 347, lch. 608) i ndáil leis an mbliain féilire 2022 agus roimhe sin. Ós rud é go mbaineann an t‑iarratas ar chabhair atá i gceist sna príomhimeachtaí le bliain mhargaíochta 2021, tá Rialachán Uimh. 1306/2013 infheidhme sa chás seo.
4
Foráiltear don mhéid seo a leanas in Airteagal 59(1) de Rialachán Uimh. 1306/2013, dar teideal ‘Prionsabail ghinearálta seiceálacha’:
‘Ach amháin nuair a fhoráiltear a mhalairt, aireofar sa chóras arna bhunú ag na Ballstáit [...] seiceáil chórasach riaracháin na n‑iarratas ar chabhair agus na n‑éileamh íocaíochta. Déanfar an córas sin a fhorlíonadh le seiceálacha ar an láthair.’
5
Foráiltear mar seo a leanas le hAirteagal 63(1) agus (2) den Rialachán sin, dar teideal ‘Íocaíochtaí neamhdhlite agus pionóis riaracháin’:
‘1.   I gcás ina bhfaightear amach nach gcomhlíonann tairbhí na critéir incháilitheachta, nó na gealltanais nó oibleagáidí eile a bhaineann leis na coinníollacha maidir leis an gcabhair nó leis an tacaíocht a dheonú dá bhforáiltear sa reachtaíocht talmhaíochta earnálach, ní íocfar an chabhair nó tarraingeofar siar an chabhair ina hiomláine nó i bpáirt agus, i gcás inarb ábhartha, ní leithdhálfar na teidlíochtaí íocaíochta dá dtagraítear in Airteagal 21 de Rialachán (AE) Uimh. 1307/2013 nó tarraingeofar siar iad.
2.   Ina theannta sin, nuair a fhoráiltear amhlaidh leis an reachtaíocht talmhaíochta earnálach, cuirfidh na Ballstáit i bhfeidhm freisin pionóis riaracháin, i gcomhréir leis na rialacha a leagtar síos in Airteagal 64 agus in Airteagal 77 [...]’
6
De réir Airteagal 64(4) de Rialachán Uimh. 1306/2013, dar teideal ‘Pionóis riaracháin a chur i bhfeidhm’:
‘Féadfaidh na pionóis riaracháin a bheith i bhfoirm ceann díobh seo a leanas:
(a)
laghdú i méid na cabhrach nó na tacaíochta a bheidh le híoc maidir leis an iarratas ar chabhair nó maidir leis an éileamh íocaíochta a mbíonn tionchar ag an neamhchomhlíonadh nó ag iarratais bhreise orthu; mar sin féin maidir le tacaíocht forbartha tuaithe, déanfar é sin gan dochar don deis a bheidh ann maidir leis an tacaíocht a fhionraí i gcás inar féidir a bheith ag súil go dtabharfaidh an tairbhí aghaidh ar an neamhchomhlíonadh laistigh de thréimhse réasúnach ama;
(b)
íocaíocht ar mhéid a ríomhfar ar bhonn an mhéid nó a bheidh i gceist leis an neamhchomhlíonadh, nó an dá rud;
(c)
formheas, aitheantas nó údarú a fhionraí nó a tharraingt siar;
(d)
eisiamh ón gceart chun bheith rannpháirteach sa scéim cabhrach nó sa bheart tacaíochta nó ó leas a bhaint astu nó ó bheart eile lena mbaineann.’
7
Tá Airteagal 67(1) agus (2) den Rialachán sin, i gCaibidil 2 de Theideal V de, dar teideal ‘Córas comhtháite riaracháin agus rialaithe’, ina bhfuil an fhoclaíocht seo a leanas:
‘1.   Bunóidh gach Ballstát córas comhtháite riaracháin agus rialaithe (an “córas comhtháite”).
2.   Beidh feidhm ag an gcóras comhtháite maidir leis na scéimeanna tacaíochta atá liostaithe in Iarscríbhinn I de Rialachán (AE) Uimh. 1307/2013 [...]’
8
Foráiltear don mhéid seo a leanas in Airteagal 68(1) de Rialachán Uimh. 1306/2013:
‘Beidh na heilimintí seo a leanas sa chóras comhtháite:
(a)
bunachar sonraí ríomhairithe;
(b)
córas aitheantais le haghaidh dáileachtaí talmhaíochta;
(c)
córas chun teidlíochtaí íocaíochta a aithint agus a chlárú;
(d)
iarratais ar chabhair agus éilimh ar íocaíocht;
(e)
córas comhtháite rialaithe;
(f)
córas aonair chun taifeadadh a dhéanamh ar chéannacht gach tairbhí den tacaíocht dá dtagraítear in Airteagal 67(2) a chuireann isteach iarratas ar chabhair nó éileamh íocaíochta.’
9
Foráiltear mar seo a leanas le hAirteagal 72(1) den Rialachán sin:
‘Gach bliain, cuirfidh tairbhí den tacaíocht dá dtagraítear in Airteagal 67(2) iarratas isteach ar íocaíochtaí díreacha nó éileamh íocaíochta don limistéar ábhartha agus do na bearta forbartha tuaithe a bhaineann le hainmhithe agus luafar ann, nuair is infheidhme:
(a)
na dáileachtaí talmhaíochta ar fad ar an ngabháltas, mar aon leis an limistéar neamhthalmhaíochta a n‑éilítear tacaíocht dó i gcomhréir le hAirteagal 67(2);
(b)
na teidlíochtaí íocaíochta a dhearbhaítear le haghaidh gníomhachtú;
(c)
faisnéis ar bith eile dá bhforáiltear sa Rialachán seo nó a cheanglaítear d'fhonn an reachtaíocht talmhaíochta earnálach ábhartha a chur chun feidhme nó a éilíonn an Ballstát lena mbaineann.
[...]’
10
De réir Airteagal 74(1) den Rialachán sin:
‘I gcomhréir le hAirteagal 59, déanfaidh na Ballstáit, tríd na gníomhaireachtaí íocaíochta nó na comhlachtaí atá údaraithe acu le gníomhú ar a son, seiceálacha riaracháin ar an iarratas ar chabhair chun na coinníollacha incháilitheachta don chabhair sin a fhíorú. Déanfar seiceálacha ar-an‑láthair le cois na seiceálacha sin.’
11
Is mar a leanas atá an fhoclaíocht in Airteagal 77 den Rialachán sin, dar teideal ‘Pionóis riaracháin a chur i bhfeidhm’:
‘1.   Maidir leis na pionóis riaracháin dá dtagraítear in Airteagal 63(2), beidh feidhm ag an Airteagal seo i gcás neamhchomhlíonadh maidir le critéir incháilitheachta, le gealltanais nó le hoibleagáidí eile de thoradh chur i bhfeidhm na rialacha maidir leis an tacaíocht dá dtagraítear in Airteagal 67(2).
[...]
4.   D'fhéadfadh na pionóis riaracháin a bheith i bhfoirm ceann díobh seo a leanas:
(a)
laghdú i méid na cabhrach nó na tacaíochta a íocadh nó a bheidh le híoc maidir leis na hiarratais ar chabhair nó maidir leis na héilimh ar íocaíocht a mbeidh tionchar ag an neamhchomhlíonadh orthu agus/nó maidir le hiarratais ar chabhair nó éilimh ar íocaíocht i leith blianta roimhe nó ina dhiaidh;
(b)
íocaíocht ar mhéid a ríomhfar ar bhonn na cainníochta agus/nó an tréimhse a bheidh i gceist leis an neamhchomhlíonadh;
(c)
eisiamh ón gceart chun bheith rannpháirteach sa scéim cabhrach nó sa bheart tacaíochta lena mbaineann.
[...]’
Rialachán Uimh. 1307/2013
12
Aisghaireadh Rialachán Uimh. 1307/2013 le héifeacht ón 1 Eanáir 2023 le Rialachán 2021/2115. Mar sin féin, faoi Airteagal 154(2) den Rialachán sin, leanfaidh Rialachán Uimh. 1307/2013 d’fheidhm a bheith aige i ndáil le hiarratais ar chabhair a bhaineann le blianta éilimh a thosaíonn roimh an 1 Eanáir 2023. Ós rud é go mbaineann an t‑iarratas ar chabhair atá i gceist sna príomhimeachtaí le bliain mhargaíochta 2021, tá Rialachán Uimh. 1307/2013 infheidhme sa chás seo.
13
Luaitear a leanas in aithris 2 de Rialachán Uimh. 1307/2013:
‘Ceann amháin de na príomhchuspóirí agus ceann de na príomhcheanglais an athchóirithe ar [an gcomhbheartas talmhaíochta (CBT)] is ea an t‑ualach riaracháin a laghdú. [...]’
14
Foráiltear mar seo a leanas le hAirteagal 5 den Rialachán sin:
‘Beidh feidhm ag Rialachán (AE) Uimh. 1306/2013 agus na forálacha a ghlactar dá bhun i ndáil leis na scéimeanna dá bhforáiltear sa Rialachán seo.’
15
De réir Airteagal 32 de Rialachán Uimh. 1307/2013:
‘1.   Deonófar tacaíocht faoi scéim na híocaíochta bunúsaí d'fheirmeoirí, trí bhíthin dearbhú i gcomhréir le hAirteagal 33(1), nuair a ghníomhachtófar teidlíocht íocaíochta in aghaidh an heicteáir incháilithe sa Bhallstát inar leithdháileadh í. [...]
2.   Chun críocha an Teidil seo, ciallaíonn "heicteár incháilithe":
(a)
aon limistéar talmhaíochta den ghabháltas a úsáidtear le haghaidh gníomhaíochta talmhaíochta nó, i gcás ina bhfuil an limistéar in úsáid freisin le haghaidh gníomhaíochtaí nach gníomhaíochtaí talmhaíochta iad, aon limistéar a úsáidtear go príomha le haghaidh gníomhaíochtaí talmhaíochta, lena n‑áirítear na limistéir nach raibh riocht maith talmhaíochta orthu an 30 Meitheamh 2003 i mBallstáit a d'aontaigh don Aontas an 1 Bealtaine 2004 agus a roghnaigh an scéim íocaíochta aonair limistéir a chur i bhfeidhm tar éis aontachas a bhaint amach, nó
[...]
4.   Ní mheasfar limistéir bheith ina heicteáir incháilithe ach amháin má chomhlíonann siad an sainmhíniú ar heicteáir incháilithe ar feadh na bliana féilire, ach amháin i gcás force majeure nó in imthosca eisceachtúla.
[...]’
16
Foráiltear mar a leanas in Airteagal 33(1) den Rialachán sin, dar teideal ‘Na heicteáir incháilithe a dhearbhú’:
‘Chun na teidlíochtaí íocaíochta a ghníomhachtú faoi mar a fhoráiltear dó in Airteagal 32(1), dearbhóidh an feirmeoir na dáileachtaí a fhreagróidh do na heicteáir incháilithe a ghabhfaidh le gach teidlíocht íocaíochta. Ach amháin i gcás force majeure nó in imthosca eisceachtúla, ní fhéadfar ná dáileachtaí sin a dhearbhú ach amháin má tá siad ar fáil don fheirmeoir ar dháta a shocróidh an Ballstát, ar dáta é nach déanaí ná an dáta a shocrófar sa Bhallstát sin chun leasú a dhéanamh ar an iarratas ar chabhair dá dtagraítear in Airteagal 72(1) de Rialachán (AE) Uimh. 1306/2013.’
17
Foráiltear mar a leanas le hAirteagal 36(2) agus (5) de Rialachán Uimh. 1307/2013, lena rialaítear an scéim íocaíochta aonair limistéir go sonrach:
‘2.   Deonófar an íocaíocht aonair limistéir ar bhonn bliantúil do gach heicteár incháilithe a dhearbhaigh an feirmeoir i gcomhréir le pointe (a) den chéad fhomhír d'Airteagal 72(1) de Rialachán (AE) Uimh. 1306/2013. [...]
[...]
5.   Ach amháin i gcás force majeure nó in imthosca eisceachtúla, beidh na heicteáir dá dtagraítear i mír 2 ar fáil don fheirmeoir ar dháta a shocróidh an Ballstát, ar dáta é nach déanaí ná an dáta a shocrófar sa Bhallstát sin chun leasú a dhéanamh ar an iarratas ar chabhair dá dtagraítear in Airteagal 72(1) de Rialachán (AE) Uimh. 1306/2013.’
18
De réir Airteagal 48 de Rialachán Uimh. 1307/2013, lena leagtar síos na rialacha ginearálta maidir le híocaíocht do limistéir atá faoi shrianta nádúrtha:
‘1.   Féadfaidh na Ballstáit íocaíocht a dheonú ar fheirmeoirí atá i dteideal íocaíochta faoi scéim na híocaíochta bunúsaí nó faoin scéim íocaíochta aonair limistéir dá dtagraítear i gCaibidil 1 a bhfuil a ngabháltais suite ina n‑iomláine nó i bpáirt i limistéir atá faoi shrianta nádúrtha a d'ainmnigh na Ballstáit [...]
[...]
3.   [...] deonófar an íocaíocht do limistéir atá faoi shrianta nádúrtha ar bhonn bliantúil in aghaidh an heicteáir incháilithe atá suite sna limistéir dar chinn Ballstát íocaíocht a dheonú i gcomhréir le mír 2 den Airteagal seo. Íocfar í ar ghníomhachtú na dteidlíochtaí íocaíochta i ndáil leis na heicteáir sin atá i seilbh an fheirmeora sin lena mbaineann nó, i mBallstáit a bhfuil Airteagal 36 den Rialachán seo á chur i bhfeidhm acu, nuair a dhearbhóidh an feirmeoir lena mbaineann na heicteáir incháilithe sin.
[...]’
Rialachán Tarmligthe Uimh. 640/2014
19
Aisghaireadh Rialachán Tarmligthe Uimh. 640/2014 le héifeacht ón 1 Eanáir 2023 le Rialachán Tarmligthe (AE) 2022/1172 ón gCoimisiún an 4 Bealtaine 2022 lena bhforlíontar Rialachán (AE) 2021/2116 ó Pharlaimint na hEorpa agus ón gComhairle maidir leis an gcóras comhtháite riaracháin agus rialaithe sa chomhbheartas talmhaíochta agus cur i bhfeidhm agus ríomh pionós riaracháin maidir le coinníollacht (IO 2022 L 183, lch. 12). Mar sin féin, i gcomhréir le hAirteagal 13 de Rialachán Tarmligthe 2022/1172, leanfaidh Rialachán Tarmligthe Uimh. 640/2014 d’fheidhm a bheith aige i ndáil le hiarratais ar chabhair le haghaidh íocaíochtaí díreacha arna gcur isteach roimh an 1 Eanáir 2023. Dá bhrí sin, i bhfianaise thráth na bhfíoras sna príomhimeachtaí, tá Rialachán Tarmligthe Uimh. 640/2014 infheidhme sa chás seo.
20
Luaitear a leanas in aithrisí 2 agus 19 de Rialachán Tarmligthe Uimh. 640/2014:
‘(2)
Go háirithe, ba cheart rialacha a bhunú chun eilimintí neamhriachtanacha áirithe de Rialachán (AE) Uimh. 1306/2013 a fhorlíonadh a mhéid a bhaineann le feidhmiú an chórais chomhtháite riaracháin agus rialaithe (córas comhtháite), na teorainneacha ama maidir le hiarratais ar chabhair nó éilimh íocaíochta a chur isteach, na coinníollacha maidir le cabhair a dhiúltú go páirteach nó go hiomlán agus maidir leis an gcabhair nó an tacaíocht a deonaíodh go míchuí a tharraingt siar go páirteach nó go hiomlán agus pionóis riaracháin a chinneadh i gcás neamhchomhlíonadh na gcoinníollacha incháilitheacht do chabhair faoi na scéimeanna a bunaíodh le Rialachán (AE) Uimh. 1307/2013 [...]
[...]
(19)
Ba cheart pionóis riaracháin a bhunú ag féachaint do phrionsabail na hathchomhairleachta agus na comhréireachta agus do na fadhbanna sonracha a bhaineann le cásanna force majeure chomh maith le himthosca eisceachtúla. Ba cheart pionóis riaracháin a ghrádú de réir thromchúis an neamhchomhlíonta a rinneadh agus ba cheart dóibh dul chomh fada le heisiamh iomlán ó cheann amháin nó níos mó de na scéimeanna cabhrach a bhaineann le limistéar nó ó na bearta tacaíochta a bhaineann le limistéar ar feadh tréimhse shonraithe. Ní mór dóibh saintréithe na scéimeanna cabhrach nó na mbeart tacaíochta éagsúla a chur san áireamh maidir leis na critéir incháilitheachta, na gealltanais agus na hoibleagáidí eile nó an fhéidearthacht nach ndearbhódh tairbhí a limistéir uile chun an coinníoll a chruthú go saorga chun a bheith díolmhaithe ó na hoibleagáidí maidir le glasú. Ba cheart a mheas go bhfuil na pionóis riaracháin faoin Rialachán seo athchomhairleach go leor chun neamhchomhlíonadh d’aon ghnó a dhíspreagadh.’
[Aistriúchán neamhoifigiúil]
21
Foráiltear mar a leanas le hAirteagal 19a de Rialachán Tarmligthe Uimh. 640/2014, dar teideal ‘Pionóis riaracháin i gcás ródhearbhú limistéar le haghaidh scéim na híocaíochta bunúsaí, an scéim íocaíochta aonair limistéir, an íocaíocht athdháilte, scéim na bhfeirmeoirí óga, an íocaíocht do limistéir atá faoi shrianta nádúrtha, scéim na bhfeirmeoirí beaga, Natura 2000 agus íocaíochtaí atá nasctha leis an Treoir Réime maidir le hUisce, agus íocaíochtaí do limistéir atá faoi shrianta nádúrtha nó atá faoi srianta sonracha eile’:
‘1.   Más rud é, i gcás grúpa barr dá dtagraítear in Airteagal 17(1), go bhfuil an limistéar a dhearbhaítear faoi na scéimeanna cabhrach dá bhforáiltear i gCaibidlí 1, 2, 4 agus 5 de Theideal III agus i dTeideal V de Rialachán (AE) Uimh. 1307/2013 agus faoi na bearta tacaíochta dá dtagraítear in Airteagail 30 agus 31 de [Rialachán (AE) Uimh. 1305/2013 ó Pharlaimint na hEorpa agus ón gComhairle an 17 Nollaig 2013 maidir le tacaíocht d’fhorbairt tuaithe ón gCiste Eorpach Talmhaíochta um Fhorbairt Tuaithe (CETFT) agus lena n‑aisghairtear Rialachán (CE) Uimh. 1698/2005 ón gComhairle (IO 2013 L 347, lch. 487), níos mó ná an limistéar a cinneadh i gcomhréir le hAirteagal 18 den Rialachán seo, ríomhtar méid na cabhrach nó na tacaíochta ar bhonn an limistéir a cinneadh, laghdaithe faoi 1,5 oiread na difríochta a cinneadh má tá an difríocht sin níos mó ná 3 % den limistéar a cinneadh nó 2 heicteár.
Ní rachaidh an pionós riaracháin thar 100 % de na méideanna bunaithe ar an limistéar a dearbhaíodh.
2.   I gcás nár forchuireadh aon phionós riaracháin fós ar an tairbhí faoi mhír 1 as ródhearbhú limistéar don scéim cabhrach nó don bheart tacaíochta lena mbaineann, laghdaítear an pionós riaracháin dá dtagraítear sa mhír sin 50 % mura sáraíonn an difríocht idir an limistéar a dearbhaíodh agus an limistéar a cinneadh 10 % den limistéar a chinneadh.
3.   I gcás inar laghdaíodh pionós riaracháin tairbhí i gcomhréir le mír 2 agus ina bhfuil pionós riaracháin eile dá dtagraítear san Airteagal seo agus in Airteagal 21 le forchur ar an tairbhí sin le haghaidh na scéime cabhrach nó an bhirt tacaíochta lena mbaineann i leith na bliana éilimh dár gcionn, íocfaidh sé an pionós riaracháin iomlán i leith na bliana éilimh sin ina dhiaidh sin agus íocfaidh sé an méid lenar laghdaíodh an pionós riaracháin a ríomhadh i gcomhréir le mír 2 i gcomhréir le mír 1.
4.   Mura féidir an méid a ríomhtar i gcomhréir le míreanna 1, 2 agus 3 a aisghabháil go hiomlán le linn na 3 bliana féilire tar éis bhliain féilire an toraidh, i gcomhréir le hAirteagal 28 de Rialachán Cur Chun Feidhme (AE) Uimh. 908/2014, cuirfear an t‑iarmhéid gan íoc ar ceal.’
[Aistriúchán neamhoifigiúil]
Rialachán 2021/2115
22
Foráiltear mar seo a leanas in Airteagal 4(4)(a) de Rialachán 2021/2115:
‘Chun críche cineálacha idirghabhála ar íocaíochtaí díreacha iad, déanfar “heicteár incháilithe” a chinneadh sa chaoi is go gcumhdaítear leis limistéir atá ar fáil don fheirmeoir agus go gcuimsítear ann:
(a)
aon limistéar talmhaíochta den ghabháltas a úsáidtear, le linn na bliana sin a ndearnadh iarratas ar thacaíocht ina leith, le haghaidh gníomhaíocht talmhaíochta nó, i gcás ina n‑úsáidfear an limistéar le haghaidh gníomhaíochtaí neamhthalmhaíochta freisin, gur le haghaidh gníomhaíochtaí talmhaíochta go príomha a úsáidtear é [...]’
Dlí na Bulgáire
ZPZP
23
Foráiltear mar a leanas le hAirteagal 41 den Zakon za podpomagane na zemedelskite proizvoditeli (an Dlí maidir le tacaíocht d’fheirmeoirí) (DV Uimh. 58, an 22 Bealtaine 1998), sa leagan is infheidhme maidir leis an díospóid sna príomhimeachtaí (‘ZPZP’):
‘(1)   Féadfaidh feirmeoirí atá cláraithe i gcomhréir le hAirteagal 7 iarratas a dhéanamh ar chabhair faoi na scéimeanna dá dtagraítear in Airteagal 38a(1) trí iarratas ar chabhair a chur isteach i gcomhréir le hAirteagal 32(1) don bhliain féilire lena mbaineann.
[...]
(3)   Ní mór an talamh talmhaíochta dá dtagraítear san iarratas ar chabhair a bheith ar fáil d’fheirmeoirí an 31 Bealtaine den bhliain féilire lena mbaineann, i gcomhréir le hAirteagal 36(5) de Rialachán (AE) Uimh. 1307/2013, a dheimhnítear le bunús dlí lena úsáid arna chlárú faoin [Zakon za sobstvenostta i polzvaneto na zemedelskite zemi (an Dlí maidir le húinéireacht agus úsáid talún talmhaíochta)].
(4)   Tá an bunús dlí le húsáid talún talmhaíochta cláraithe le seirbhísí talmhaíochta bardasacha na háite ina bhfuil na réadmhaoine lonnaithe, trí bhogearraí speisialaithe arna mbainistiú ag an Aireacht Talmhaíochta, Bia agus Foraoiseachta. Déanfar clárú go dtí dul in éag na dteorainneacha ama a leagtar síos san ordú dá dtagraítear in Airteagal 32(5) maidir le hiarratais ar chabhair a chur isteach agus maidir le leasuithe orthu.
(5)   Déanann an Aireacht Talmhaíochta, Bia agus Foraoiseachta na sonraí a bhaineann leis na bunúis dlí arna dtaifeadadh le haghaidh úsáid talún talmhaíochta a aicmiú, a achoimriú agus a tharchur chuig an ngníomhaireacht íocaíochta, uair amháin nó i gcéimeanna. [...]
(6)   Agus iarratas ar chabhair á chur isteach tríd an gcóras comhtháite riaracháin agus rialaithe [(“CCRR”)], fíoróidh an ghníomhaireacht íocaíochta na sonraí iarratais, a chuirfear i gcomparáid leis na sonraí dá dtagraítear i mír 5. Má chuir an feirmeoir talamh talmhaíochta lasmuigh de na limistéir a bhfuil bunús dlí leo nó a sháraíonn bunús dlí cláraithe na húsáide san áireamh ina iarratas, ginfidh an córas comhartha earráide. Cuirtear an tuairisc earráide faoi bhráid an fheirmeora le síniú.
(7)   Ar dhul in éag na dteorainneacha ama chun an t‑iarratas ar chabhair a thaisceadh agus a mhodhnú, dá bhforáiltear san ordú dá dtagraítear in Airteagal 32(5), déanfaidh an ghníomhaireacht íocaíochta seiceáil riaracháin ar gach iarratas ar chabhair arna thaisceadh a bhfuil comhartha earráide eisithe ag an gcóras ina leith. Le linn seiceálacha, cuirfear an fhaisnéis atá sna hiarratais ar chabhair i gcomparáid leis na sonraí dá dtagraítear i mír 5 maidir le comhlíonadh na gcoinníollacha dá dtagraítear i mír 3 agus i mír 4.
(8)   I gcás ina léirítear san fhíorú dá dtagraítear i mír 7 talamh talmhaíochta a éilítear gan bunús dlí lena úsáid, déanfaidh an ghníomhaireacht íocaíochta cinneadh geografach maidir le limistéar agus suíomh na talún sin. Sa chás sin, soláthróidh an Aireacht Talmhaíochta, Bia agus Foraoiseachta faisnéis bhreise don ghníomhaireacht íocaíochta.
(9)   I gcás nach nochtar leis an bhfíorú a dhéantar de bhun mhír 7 agus mhír 8 aon bhunús dlí cláraithe de réir bhrí mhír 4, cuirfidh an ghníomhaireacht íocaíochta forálacha Airteagal 43(3) i bhfeidhm’
24
Foráiltear mar a leanas in Airteagal 43 de ZPZP:
‘(1)   Déanfaidh an ghníomhaireacht íocaíochta díreacha i leith iarratais arna dtaisceadh i gcás ina gcinneann sí an méid seo a leanas:
1. go n‑úsáideann an t‑iarratasóir na limistéir thalmhaíochta a dearbhaíodh san iarratas agus go saothraíonn sé gníomhaíocht talmhaíochta ann;
[...]
4. go measfar limistéir a dearbhaíodh i ndáil le cabhair a bheith incháilithe do chabhair le linn na seiceálacha dá dtagraítear in Airteagal 37(3) agus (4).
[...]
(3)   Laghdóidh an ghníomhaireacht íocaíochta méid na híocaíochta nó diúltóidh sí an íocaíocht faoi scéimeanna íocaíochta dírí sna cásanna seo a leanas:
[...]
4. gur dhearbhaigh an t‑iarratasóir limistéir nach saothraíonn sé nó gur dheabhaigh sé limistéir nach gcomhlíonann na critéir incháilitheachta mar a shainítear san Ordú dá dtagraítear in Airteagal 40;
5. i gcás an limistéir chéanna, gur cuireadh isteach dhá iarratas nó níos mó agus nár cuireadh deireadh le forluí limistéar;
[...]
7. nach úsáideoir na limistéar talmhaíochta dearbhaithe é an t‑iarratasóir ar chabhair;
[...]
10. gur measfar limistéir a dhearbhaítear mar chabhair a bheith neamh-incháilithe le linn seiceálacha a dhéantar i gcomhréir le hAirteagal 37(3) agus (4).
(4)   Laghdóidh an ghníomhaireacht íocaíochta méid na híocaíochta nó diúltóidh sí an íocaíocht dá dtagraítear i mír 3 i gcomhréir leis na critéir a leagtar síos i reachtaíocht an Aontais Eorpaigh.’
Ordú Uimh. 5 an 27 Feabhra 2009
25
Foráiltear mar seo a leanas le hAirteagal 2 de naredba no 5 za usloviyata i reda za podavane na zayavlenia po shemi i merki za direktni plashtania (Ordú Uimh. 5 maidir leis na coinníollacha agus na nósanna imeachta chun iarratais a chur isteach faoi scéimeanna agus bearta le haghaidh íocaíochtaí díreacha) an 27 Feabhra 2009 (DV Uimh. 22 de 2009), sa leagan is infheidhme maidir leis an díospóid sna príomhimeachtaí:
‘(1)   Beidh tacaíocht faoi na scéimeanna agus na bearta dá dtagraítear in Airteagal 1 ar oscailt d’fheirmeoirí a shaothraíonn talamh talmhaíochta agus/nó a thógann beostoc agus a chomhlíonann ceanglais Airteagal 41 de [ZPZP].
(2)   Cuirfidh na daoine dá dtagraítear i mír 1 iarratas isteach ar thacaíocht faoi na scéimeanna agus na bearta dá dtagraítear in Airteagal 1 ar fhoirm a bheidh le formheas go bliantúil ag [DFZ] – Gníomhaireacht íocaíochta (Razplashtatelna agentsia – RA). Tráth an chéad iarratais ar chabhair, ní mór do na daoine dá dtagraítear i mír 1 iarratas ar chlárú a chomhlánú freisin.’
An díospóid sna príomhimeachtaí agus na ceisteanna a tharchuirtear le haghaidh réamhrialú
26
Chuir LQ iarratas ar chabhair airgeadais isteach don bhliain mhargaíochta 2021 faoi roinnt scéimeanna cabhrach agus bearta le haghaidh íocaíochtaí díreacha a bhaineann le limistéar arna maoiniú ag an gCiste Eorpach um Ráthaíocht Talmhaíochta (CERT), ag an gCiste Eorpach Talmhaíochta um Fhorbairt Tuaithe (CETFT) agus ag buiséad náisiúnta Phoblacht na Bulgáire.
27
Le litir dar dáta an 13 Eanáir 2023, chuir DFZ LQ ar an eolas faoin údarú tacaíochta agus faoina íocaíocht ar bhonn na limistéar a dearbhaíodh don bhliain mhargaíochta 2021. Luadh sa litir sin gur laghdaíodh na méideanna cabhrach a d'iarr LQ faoin scéim íocaíochta do limistéir atá faoi shrianta nádúrtha, an scéim íocaíochta aonair limistéir agus cabhair le haghaidh cleachtais talmhaíochta atá chun leasa na haeráide agus an chomhshaoil agus gur forchuireadh pionóis as ródhearbhuithe limistéar.
28
Thug LQ caingean os comhair Administrativen sad – Varna (Cúirt Riaracháin Varna, an Bhulgáir) i gcoinne na litreach sin, ag maíomh nach raibh ráiteas ar chúiseanna ann, rud a d’fhág nárbh fhéidir na hábhair fíorais a ndearnadh an cinneadh sin ar a mbonn a thuiscint, agus go ndearna an t‑údarás inniúil earráid dlí.
29
Is léir ón ordú tagartha gur cinneadh an laghdú ar mhéideanna cabhrach arna n‑iarraidh ag LQ ar bhonn torthaí seiceála riaracháin ar incháilitheacht limistéar, a rinneadh i gcomhréir le hAirteagal 74 de Rialachán Uimh. 1306/2013 agus le hAirteagail 28 agus 29 de Rialachán Cur Chun Feidhme (AE) Uimh. 809/2014 ón gCoimisiún an 17 Iúil 2014 lena leagtar síos rialacha mionsonraithe maidir le cur i bhfeidhm Rialachán (AE) Uimh. 1306/2013 ó Pharlaimint na hEorpa agus ón gComhairle maidir leis an gcóras comhtháite riaracháin agus rialaithe, bearta forbartha tuaithe agus traschomhlíonadh (IO 2014 L 227, lch. 69), agus Airteagal 37(2) de ZPZP, trí chomparáid a dhéanamh idir na sonraí atá ar fáil i gcláir CCRR agus na sonraí atá i mbunachar sonraí Aireacht Talmhaíochta, Bia agus Foraoiseachta na Bulgáire.
30
Le linn na seiceála sin, suíodh go raibh na limistéir a dearbhaíodh san iarratas ar chabhair a chuir LQ isteach don bhliain mhargaíochta 2021 níos mó ná na limistéir ar cláraíodh an bunús dlí lena n‑úsáid faoin reachtaíocht náisiúnta.
31
Maidir leis na limistéir a léirítear in iarratas ar chabhair LQ, a measadh a bheith neamh-incháilithe nó ródhearbhaithe, forchuireadh pionós ar LQ faoi Airteagal 19a de Rialachán Tarmligthe Uimh. 640/2014.
32
Áitíonn LQ nach ndéantar aon tagairt sa litir dar dáta an 13 Eanáir 2023, dá dtagraítear i mír 27 den bhreithiúnas seo, d’aon neamhchomhlíonadh na sonraí a chuir sé ar fáil ina iarratas ar chabhair leis na sonraí arna n‑úsáid ag DFZ i gcomhthéacs a sheiceálacha. Go sonrach, ní chuirtear aon fhaisnéis ar fáil sa litir sin ónar féidir teacht ar an gconclúid go ndearnadh seiceálacha riaracháin, ná ní thugtar cásanna neamhchomhlíonta an iarratais ar chabhair arna bhfáil le fios inti.
33
Áitíonn DFZ, i gcomhréir le hAirteagal 41(3) de ZPZP, nach mór na limistéir talmhaíochta a dhearbhaítear san iarratas ar chabhair a bheith ar fáil d’fheirmeoirí an 31 Bealtaine den bhliain féilire lena mbaineann, rud a d’fhágfadh go bhféadfaí an bunús dlí le húsáid na limistéar sin a bhunú.
34
Sa chás seo, áitíonn DFZ gur chinn sé na méideanna cabhrach a deonaíodh do LQ a laghdú agus pionóis a fhorchur i gcomhréir leis an bhforáil sin, ós rud é gur dhearbhaigh LQ ina iarratas ar chabhair limistéar atá níos mó ná an limistéar a fuarthas tar éis na seiceálacha riaracháin a rinneadh. I ndáil leis sin, deir DFZ, i litir dar dáta an 8 Meitheamh 2023, gur chuir sé LQ ar an eolas ar dtús faoin easpa sonraí a bhaineann leis an mbunús dlí le húsáid na dáileachta leis an uimhir 78519-1127-22-1, dá ndearna LQ tagairt san iarratas ar chabhair faoin scéim íocaíochta do limistéir atá faoi shrianta nádúrtha. Maidir le hiarratas LQ ar chabhair faoin scéim íocaíochta aonair limistéir, áitíonn DFZ nach bhfuil na saintréithe iomchuí ag an dáileacht leis an uimhir 001182-8-1-1 chun críocha na cabhrach comhfhreagraí. Ar deireadh, le litir dar dáta an 30 Deireadh Fómhair 2023, chuir DFZ in iúl do LQ gur cinneadh pionóis riaracháin a fhorchur go beacht mar gheall ar dhifríocht a fuarthas idir an limistéar a dearbhaíodh agus an limistéar a fuarthas leis na seiceálacha.
35
Fiafraíonn an chúirt a rinne an tarchur an gceadaítear le dlí an Aontais foráil náisiúnta amhail Airteagal 41(3) agus (4) de ZPZP nó cleachtas de chuid an údaráis riaracháin náisiúnta inniúil diúltú cabhair a dheonú d’fheirmeoirí do limistéir nár chláraigh siad an bunús dlí lena n‑úsáid sna bunachair sonraí dá bhforáiltear chun na críche sin, laistigh de na teorainneacha ama a leagtar síos leis an dlí náisiúnta.
36
Maidir le hAirteagal 19a de Rialachán Tarmligthe Uimh. 640/2014, ar ar a bhonn a d’fhorchuir DFZ pionóis ar LQ, tugann an chúirt a rinne an tarchur dá haire go bhfuil leanann an rialachán tarmligthe sin d’fheidhm a bheith aige, fiú má aisghairtear é le héifeacht ón 1 Eanáir 2023, maidir le hiarratais ar chabhair a bhaineann le híocaíochtaí díreacha a cuireadh isteach roimh an dáta sin, mar is amhlaidh sna príomhimeachtaí. Mar sin féin, tugann sí dá haire nach bhfuil Airteagal 19a a thuilleadh sa leagan comhdhlúite den rialachán tarmligthe sin. Dá bhrí sin, fiafraíonn an chúirt a rinne an tarchur an gá a mheas go raibh an tAirteagal sin i bhfeidhm ar an dáta a forchuireadh na pionóis ar LQ, eadhon an 13 Eanáir 2023.
37
Sna himthosca sin, chinn Administrativen sad – Varna (Cúirt Riaracháin Varna) bac a chur ar na himeachtaí agus na ceisteanna seo a leanas a tharchur chuig an gCúirt le haghaidh réamhrialú:
‘(1)
An gceadaítear le hAirteagal 4(4) de [Rialachán 2021/2115], Airteagal 28 de [Rialachán Cur Chun Feidhme Uimh. 908/2014] agus Airteagail 18 agus 19 de [Rialachán Tarmligthe Uimh. 640/2014] do reachtaíocht agus cleachtas náisiúnta ag gníomhaireacht íocaíochta Phoblacht na Bulgáire a mhéid a bhaineann le cur i bhfeidhm forálacha náisiúnta, go háirithe Airteagal 41(3) agus (4) den [ZPZP] ar dá réir a dhiúltaítear d’fheirmeoir an ceart chun cúnaimh airgeadais i ndáil le talamh a bhfuil conradh úsáide tugtha i gcrích aige ina leith don bhliain chéanna, [gan] an bunús dlí [lena úsáid] sin [a chlárú] i gcóras na hAireachta Talmhaíochta laistigh den teorainn ama a leagtar síos le dlí?
(2)
Maidir leis an tríú habairt d’Airteagal 49(1) den [Chairt], an bhfuil pionós le forchur ar fheirmeoir faoi Airteagal 19a de Rialachán [Tarmligthe] (AE) Uimh. 640/2014 [...] (a aisghairtear le Rialachán Tarmligthe (AE) 2022/1172 [...]), ina sonraítear faoi aithris 16 [de Rialachán Tarmligthe (AE) Uimh. 640/2014], “[A]r mhaithe le soiléireacht agus le deimhneacht dhlíthiúil, ba cheart Rialachán Tarmligthe (AE) Uimh. 640/2014 a aisghairm. Mar sin féin, ba cheart don Rialachán [Tarmligthe] sin leanúint d’fheidhm a bheith aige maidir le hiarratais ar chabhair le haghaidh íocaíochtaí díreacha arna [gcur isteach] roimh an 1 Eanáir 2023, maidir le hiarratais ar íocaíocht a dhéantar i ndáil le bearta tacaíochta arna gcur chun feidhme faoi Rialachán (AE) Uimh. 1305/2013 agus maidir leis an gcóras rialaithe agus na pionóis riaracháin a mhéid a bhaineann le rialacha maidir le traschomhlíonadh.”), a bhí i bhfeidhm do bhliain mhargaíochta 2021, más rud é, ar dháta na litreach lena bhforchuirtear an pionós, is é sin le rá, an 13 Eanáir 2023, nach raibh ann d’Airteagal 19a de Rialachán Tarmligthe (AE) Uimh. 640/2014 [...] sa leagan is infheidhme ón 1 Eanáir 2023?’
Breithniú ar na ceisteanna a tharchuirtear le haghaidh réamhrialú
An chéad cheist
Inghlacthacht
38
Tá amhras ar an gCoimisiún Eorpach maidir le hinghlacthacht na chéad ceiste sa mhéid nach bhfuil na heilimintí fíorasacha agus dlíthiúla is gá don Chúirt Bhreithiúnais chun freagra úsáideach a thabhairt ar an gceist a tarchuireadh soiléir ón ordú tarchuir. Níor leag an chúirt a rinne an tarchur na fíorais amach go soiléir ná níor atáirgeadh an creat dlíthiúil náisiúnta ábhartha, go háirithe na forálacha náisiúnta lena leagtar síos an oibleagáid an bunús dlí maidir le húsáid talún talmhaíochta a chlárú. Ní shonraítear ann ach oiread na cúiseanna a measann sé go bhfuil gá le léiriú Airteagal 4(4) de Rialachán 2021/2115, Airteagal 28 de Rialachán Cur Chun Feidhme Uimh. 908/2014 agus Airteagail 18 agus 19 de Rialachán Uimh. 640/2014.
39
De réir cásdlí socair, is ionstraim chomhair idir an Chúirt Bhreithiúnais agus na cúirteanna náisiúnta é an nós imeachta dá bhforáiltear in Airteagal 267 CFAE, trína gcuireann an Chúirt na léirithe ar dhlí an Aontais is gá ar fáil do na cúirteanna náisiúnta, chun na díospóidí atá os a gcomhair a chinneadh (breithiúnas an 27 Aibreán 2023, Castorama Polska agus Knor, C‑628/21, EU:C:2023:342, mír 25 agus an cásdlí dá dtagraítear).
40
I ndáil leis sin, tá sé tábhachtach a mheabhrú, sna himeachtaí sin, gur faoin gcúirt náisiúnta amháin ar os a comhair a tugadh an díospóid atá sé, agus nach mór di glacadh le freagracht as an gcinneadh breithiúnach atá le déanamh ina dhiaidh sin, measúnú a dhéanamh, i bhfianaise imthosca áirithe an cháis, ar an ngá atá le réamhrialú le bheith in ann a breithiúnas a thabhairt agus ar ábharthacht na gceisteanna a chuireann sí ar an gCúirt. Dá bhrí sin, ós rud é go mbaineann na ceisteanna a tarchuireadh le léiriú dhlí an Aontais, tá sé de cheangal ar an gCúirt, i bprionsabal, rialú a thabhairt. Is léir uaidh sin, go bhfuil toimhde ábharthachta ann maidir le ceisteanna a bhaineann le dlí an Aontais. Ní féidir leis an gCúirt Bhreithiúnas diúltú do rialú a thabhairt ar iarraidh arna déanamh ag cúirt náisiúnta ach amháin má dhealraíonn sé go follasach nach bhfuil baint ar bith ag an léiriú arna iarraidh ar dhlí an Aontais le fíorais iarbhír nó cuspóir na díospóide sna príomhimeachtaí, gur fadhb de chineál hipitéiseach í nó nach bhfuil na heilimintí fíorasacha agus dlíthiúla is gá ag an gCúirt Bhreithiúnais chun freagra úsáideach a thabhairt ar na ceisteanna a tarchuireadh (breithiúnas an 29 Iúil 2024, LivaNova, C‑713/22, EU:C:2024:642, mír 53 agus an cásdlí dá dtagraítear).
41
Sa chás seo, mar is léir ón bhfaisnéis a chuir an chúirt a rinne an tarchur ar fáil, tá an chaingean sna príomhimeachtaí dírithe i gcoinne na litreach ó DFZ, dar dáta an 13 Eanáir 2023, lenar chuir sé LQ ar an eolas faoin laghdú ar mhéideanna na cabhrach airgeadais a d’iarr LQ don bhliain mhargaíochta 2021 faoi roinnt scéimeanna cabhrach agus bearta le haghaidh íocaíochtaí díreacha a bhaineann le limistéar agus faoi fhorchur pionós mar gheall ar ródhearbhuithe ar limistéir a fuarthas.
42
Laghdaigh DFZ méid na cabhrach airgeadais a d’iarr LQ ar an bhforas, tar éis seiceáil incháilitheachta a dhéanamh ar na limistéir, a rinneadh ar bhonn comparáid idir na sonraí a dhearbhaigh LQ ina iarratas ar chabhair agus na sonraí a áirítear i gcóras na hAireachta Talmhaíochta, Bia agus Foraoiseachta, fuarthas amach nach ndearna LQ, mar a cheanglaítear le hAirteagal 41(3) agus (4) de ZPZP, an bunús dlí le húsáid na dáileachtaí talmhaíochta uile dá dtagraítear ina iarratas ar chabhair a chlárú.
43
Mar sin, tagraíonn an chéad cheist go soiléir do chás nach bhfuil faisnéis i mbunachar sonraí ríomhairithe na hAireachta Talmhaíochta, Bia agus Foraoiseachta maidir leis an mbunús dlí le húsáid dáileachta lena mbaineann an iarratas ar chabhair airgeadais arna gcur isteach ag LQ don bhliain mhargaíochta 2021.
44
Dá bhrí sin, murab ionann agus an méid a áitíonn an Coimisiún, tá ráiteas san iarraidh ar réamhrialú maidir le hábhar na díospóide sna príomhimeachtaí agus na fíorais ábhartha, chomh maith le hábhar na bhforálacha náisiúnta ábhartha lena mbaineann, lena n‑áirítear Airteagal 41(3) agus (4) de ZPZP.
45
Ina theannta sin, leagtar amach san iarraidh sin na cúiseanna a thug ar an gcúirt a rinne an tarchur léiriú ar reachtaíocht an Aontais a iarraidh. Is léir ón iarraidh sin go mbaineann cásdlí na Cúirte atá ann cheana le fíorais atá éagsúil leis na fíorais atá i gceist sna príomhimeachtaí agus le reachtaíocht náisiúnta atá éagsúil leis an reachtaíocht atá i gceist sa chás sin.
46
Leanann sé go bhfuil an chéad cheist inghlactha.
Substaint
47
Mar réamhphointe, ní mór a mheabhrú, de réir chásdlí socair, i gcomhthéacs an chomhair idir na cúirteanna náisiúnta agus an Chúirt Bhreithiúnais dá bhforáiltear in Airteagal 267 CFAE, is faoin gCúirt Bhreithiúnais atá sé freagra úsáideach a thabhairt don chúirt náisiúnta lena gcuirfear ar a cumas cinneadh a dhéanamh sa díospóid atá os a comhair. Chuige sin, d’fhéadfadh sé go mbeadh ar an gCúirt, más iomchuí, na ceisteanna a tharchuirtear chuici a athfhoirmliú. Den mheon céanna, d’fhéadfaí a chur ina luí ar an gCúirt Bhreithiúnais forálacha dhlí an Aontais a chur san áireamh nár thagair an chúirt náisiúnta dóibh i bhfoclaíocht a ceiste (féach, chuige sin, breithiúnas an 7 Meán Fómhair 2023, Groenland Poultry, C‑169/22, EU:C:2023:638, mír 47 agus an cásdlí dá dtagraítear).
48
Sa chás seo, baineann an chéad cheist d’Airteagal 4(4) de Rialachán 2021/2115, lena sainmhínítear, chun críche cineálacha idirghabhála ar íocaíochtaí díreacha iad, an coincheap ‘heicteár incháilithe’.
49
Mar is léir ón iarraidh ar réamhrialú, chuir LQ iarratas ar chabhair airgeadais isteach don bhliain mhargaíochta 2021 faoi roinnt scéimeanna cabhrach agus bearta le haghaidh íocaíochtaí díreacha a bhaineann le limistéar arna maoiniú ag CERT, CETFT agus buiséad náisiúnta Phoblacht na Bulgáire.
50
Dá bhrí sin, is iad forálacha Rialachán Uimh. 1307/2013 amháin atá in ann ratione materiae a chur i bhfeidhm ar an díospóid sna príomhimeachtaí. Faoi Airteagal 1(2) agus Airteagal 154 de Rialachán 2021/2115, faoi seach, tá feidhm ag an Rialachán sin maidir leis an tacaíocht ón Aontas atá á maoiniú le CERT agus CETFT le haghaidh idirghabhálacha atá sonraithe i bPlean Straitéiseach CBT arna tharraingt suas ag Ballstát agus arna fhormheas ag an gCoimisiún, lena gcumhdaítear an tréimhse ón 1 Eanáir 2023 go dtí an 31 Nollaig 2027, ar thaobh amháin, agus leanfaidh Rialachán Uimh. 1307/2013 d’fheidhm a bheith aige i ndáil le hiarratais ar chabhair a bhaineann le blianta éilimh a thosaíonn roimh an 1 Eanáir 2023, ar an taobh eile.
51
I ndáil leis sin, ós rud é, de réir na faisnéise san ordú tarchuir, go mbaineann an mhainneachtain líomhnaithe an bunús dlí le húsáid ceann de dháileachtaí LQ a chlárú leis an iarratas ar chabhair a cuireadh isteach faoin scéim íocaíochta le haghaidh limistéir atá faoi shrianta nádúrtha, tá forálacha Airteagal 48 de Rialachán Uimh. 1307/2013, lena sainítear na rialacha ginearálta lena rialaítear an scéim íocaíochta do limistéir den sórt sin, ábhartha i gcomhthéacs na chéad cheiste.
52
Tagraítear in Airteagal 48(1) agus (3), chun na limistéir a thagann faoi raon feidhme na cabhrach a bhaineann le limistéir atá faoi shrianta nádúrtha a shainaithint agus a rialacha íocaíochta a chinneadh, do na forálacha is infheidhme maidir le scéim na híocaíochta bunúsaí agus do na forálacha sin a bhaineann leis an scéim íocaíochta aonair limistéir.
53
Sa chás seo, baineann an chéad cheist go príomha leis an dualgas cruthúnais atá ar fheirmeoirí chun a shuí go raibh na dáileachtaí talmhaíochta a dearbhaíodh ina n‑iarratas ar chabhair ar fáil dóibh ar an dáta a taisceadh an t‑iarratas sin. Ina theannta sin, is léir ón bhfaisnéis san ordú tarchuir nár chuir LQ iarratas ar chabhair isteach ach amháin faoin scéim íocaíochta aonair limistéir, gan iarratas a dhéanamh ar thacaíocht faoi scéim na híocaíochta bunúsaí. Ní mór a mheas, dá bhrí sin, i gcomhthéacs na chéad cheiste, go n‑iarrann an chúirt a rinne an tarchur léiriú ar fhorálacha Airteagal 32(2)(a) agus Airteagal 36(2) agus (5) de Rialachán Uimh. 1307/2013, lena sainmhínítear, faoi seach, ‘heicteár incháilithe’ agus lena leagtar síos an coinníoll nach mór na heicteáir a dhearbhaítear san iarratas ar chabhair a bheith ‘ar fáil don fheirmeoir ar dháta a shocróidh an Ballstát’.
54
Dá bhrí sin, ní mór a mheas, lena céad cheist, go n‑iarrann an chúirt a rinne an tarchur, go bunúsach, an gá Airteagal 32(2)(a) agus Airteagal 36(2) agus (5) de Rialachán Uimh. 1307/2013 a léiriú sa chaoi go gcuirtear cosc leo ar reachtaíocht náisiúnta nó ar chleachtas náisiúnta, faoina bhféadfar teidlíocht íocaíochta cabhrach a dhiúltú d’fheirmeoir i ndáil le limistéir a bhfuil conradh tugtha i gcrích ag an bhfeirmeoir sin lena n‑úsáid don bhliain lena mbaineann, i gcás nár cláraíodh an conradh sin, mar bhunús dlí le húsáid na limistéar sin, sa bhunachar sonraí ríomhairithe arna ainmniú chun na críche sin agus laistigh de na teorainneacha ama a leagtar síos leis an dlí náisiúnta.
55
De réir cásdlí socair, agus forálacha dhlí an Aontais á léiriú, is gá machnamh a dhéanamh ní hamháin ar a bhfoclaíocht ach freisin ar an gcomhthéacs ina bhfuil siad agus ar na cuspóirí a shaothraítear leis na rialacha ar cuid díobh iad (féach, chuige sin, breithiúnas an 19 Meán Fómhair 2024, Agrarmarkt Austria, C‑350/23, EU:C:2024:771, mír 57 agus an cásdlí dá dtagraítear).
56
I ndáil leis sin, ba cheart a mheabhrú, ar an gcéad dul síos, go sainmhínítear an coincheap ‘heicteár incháilithe’ in Airteagal 32(2)(a) de Rialachán Uimh. 1307/2013 mar ‘aon limistéar talmhaíochta den ghabháltas a úsáidtear le haghaidh gníomhaíochta talmhaíochta nó, i gcás ina bhfuil an limistéar in úsáid freisin le haghaidh gníomhaíochtaí nach gníomhaíochtaí talmhaíochta iad, aon limistéar a úsáidtear go príomha le haghaidh gníomhaíochtaí talmhaíochta [...]’
57
De réir fhoclaíocht mhír 2 agus mhír 5 d’Airteagal 36 den Rialachán sin, deonófar an íocaíocht aonair limistéir go bliantúil do gach heicteár incháilithe arna dhearbhú ag an bhfeirmeoir i gcomhréir le pointe(a) den chéad fhomhír d’Airteagal 72(1) de Rialachán Uimh. 1306/2013 agus, ach amháin i gcás force majeure nó in imthosca eisceachtúla, ní mór na heicteáir sin a bheith ar fáil don fheirmeoir ar dháta a shocróidh an Ballstát, ar dáta é nach déanaí ná an dáta a shocrófar sa Bhallstát sin chun leasú a dhéanamh ar an iarratas ar chabhair dá dtagraítear in Airteagal 72(1) den Rialachán sin a leasú.
58
Leanann sé ó léamh comhcheangailte na bhforálacha sin, d’fhonn an chabhair ar a ndearnadh iarratas a dheonú, nach mór don fheirmeoir na limistéir a dhearbhaítear san iarratas ar chabhair a úsáid agus a dhiúscairt.
59
Ar an dara dul síos, maidir le comhthéacs na bhforálacha sin, ba cheart a thabhairt faoi deara go leagtar síos le Rialachán Uimh. 1307/2013 na forálacha is infheidhme maidir le scéimeanna tacaíochta, go háirithe na forálacha sin a bhaineann le híocaíochtaí díreacha le feirmeoirí, lena n‑áirítear na forálacha sin a bhaineann leis na coinníollacha rochtana ar na híocaíochtaí sin.
60
I ndáil leis sin, ní mór a mheas go bhfuil Airteagal 32(2)(a) agus Airteagal 36(2) agus (5) de Rialachán Uimh. 1307/2013 sna codanna den Rialachán sin a bhaineann le cur chun feidhme scéim na híocaíochta bunúsaí agus na scéime íocaíochta aonair limistéir. Ós rud é go ndeonaítear cabhair faoi na scéimeanna sin d’fheirmeoirí tar éis teidlíocht íocaíochta in aghaidh an heicteáir incháilithe a ghníomhachtú, tá sé fíor-riachtanach go gcinnfear na heicteáir incháilithe atá ar fáil don fheirmeoir chun na scéimeanna sin a chur chun feidhme mar is ceart, a mhéid is gur féidir comhlíonadh na gcoinníollacha maidir le deonú na cabhrach sin a fhíorú agus gurb é líon na heicteár incháilithe an bonn chun méid na cabhrach a bheidh le híoc leis an bhfeirmeoir a rinne iarratas ar chabhair a ríomh.
61
Tá an sainmhíniú ar an gcoincheap ‘heicteár incháilithe’, dá bhforáiltear in Airteagal 32(2)(a) den Rialachán sin, cé gur cuireadh isteach é sa chuid sin den Rialachán sin a bhaineann le cur chun feidhme scéim na híocaíochta bunúsaí, ábhartha ‘chun críocha an Teidil seo’, lena n‑áirítear Airteagal 36 den Rialachán sin.
62
Ar an tríú dul síos, maidir leis na cuspóirí a shaothraítear le Rialachán Uimh. 1307/2013, ní mór na cuspóirí sin a chinneadh i bhfianaise chúraimí bhainistíocht chomhroinnte chistí an Aontais leis na Ballstáit, i gcomhthéacs CBT.
63
I ndáil leis sin, ar dtús, ba cheart a mheabhrú go bhfuil laghdú na n‑ualaí riaracháin ar cheann de phríomhcheanglais an athchóirithe ar CBT arna chur chun feidhme le Rialachán Uimh. 1307/2013, mar a leagtar amach in aithris 2 den Rialachán sin.
64
Mar sin féin, is léir ó rialacha an Aontais maidir le leasanna airgeadais an Aontais a chosaint, maidir le CBT a mhaoiniú agus maidir le CCRR go bhfuil sé d’oibleagáid ar na Ballstáit bearta iomchuí a ghlacadh chun cur chun feidhme cuí CCRR a áirithiú agus go gceanglaítear orthu, go háirithe, na bearta is gá a dhéanamh chun a áirithiú go ndéantar idirbhearta arna maoiniú ag an Aontas agus go ndéantar i gceart iad, agus chun neamhrialtachtaí a chosc agus a ionchúiseamh (féach, chuige sin, breithiúnas an 24 Meitheamh 2010, Pontini agus páirtithe eile, C‑375/08, EU:C:2010:365, mír 75)
65
Chuige sin, ar an gcéad dul síos, i gcomhréir le hAirteagail 63, 64 agus 77 de Rialachán Uimh. 1306/2013, arb é atá iontu, mar is léir ó Airteagal 5 de Rialachán Uimh. 1307/2013, ní mór do na Ballstáit pionóis riaracháin a fhorchur, atá comhréireach agus céimnithe i gcomhréir le déine, méid, ré agus atarlú an neamhchomhlíonta a aimseofar, agus a d’fhéadfadh a bheith i bhfoirm laghdú ar mhéid na cabhrach nó na tacaíochta, íocaíocht de mhéid arna ríomh ar bhonn na cainníochta agus/nó na tréimhse lena mbaineann an neamhchomhlíonadh, fionraí nó tarraingt siar údaraithe, aitheantais nó formheasa, nó eisiamh ón gceart chun páirt a ghlacadh sa scéim cabhrach, sa bheart tacaíochta nó sa bheart eile lena mbaineann nó leas a bhaint astu.
66
Ar an dara dul síos, faoi Airteagail 67 go 73 de Rialachán Uimh. 1306/2013, bunóidh na Ballstáit CCRR, a mbeidh feidhm aige maidir leis na scéimeanna tacaíochta atá liostaithe in Iarscríbhinn I de Rialachán Uimh. 1307/2013 agus lena n‑áirítear, inter alia, córas aitheantais le haghaidh dáileachtaí talmhaíochta agus iarratais ar chabhair agus éilimh íocaíochta a chlárú. Is é is príomhchuspóir dó barántúlacht na n‑oibríochtaí arna maoiniú ag buiséad an Aontais faoi CBT agus a gcomhlíontacht leis na critéir incháilitheachta le haghaidh cabhair nó bearta tacaíochta a fhíorú, chomh maith le héifeachtacht agus faireachán na tacaíochta ón Aontas a fheabhsú, go háirithe trí chosc a chur ar neamhrialtachtaí agus calaoise agus cur i bhfeidhm pionóis iomchuí a éascú.
67
Dá bhrí sin, níl aon ní i Rialachán Tarmligthe Uimh. 640/2014 chun tacú leis an tuairim nach féidir leis na Ballstáit, d’fhonn cur chun feidhme cuí an rialacháin tharmligthe sin a áirithiú, rialacha náisiúnta a ghlacadh lena gceanglaítear ar an bhfeirmeoir, agus iarratas ar chabhair á thaisceadh aige tríd an mbunachar sonraí ríomhairithe arna ainmniú chun na críche sin, a léiriú, mar thaca leis an iarratas sin, na bunúis dlí le húsáid na ndáileachtaí talmhaíochta a shainaithnítear mar heicteáir incháilithe chun críocha incháilitheachta don bheart tacaíochta arna chur i bhfeidhm agus chun méid na cabhrach a ríomh.
68
I ndáil leis sin, chinn an Chúirt cheana féin go bhfuil rogha ag na Ballstáit maidir leis na doiciméid tacaíochta agus an fhianaise atá le héileamh ar iarratasóir ar chabhair i ndáil leis na hábhair is ábhar dá iarratas (breithiúnas an 17 Nollaig 2020, Land Berlin (Teidlíochtaí íocaíochta i ndáil le CBT), C‑216/19, EU:C:2020:1046, mír 35 agus an cásdlí dá dtagraítear). I bhfeidhmiú na rogha sin, is faoi na Ballstáit atá sé soiléiriú a thabhairt maidir leis an bhfianaise atá le tabhairt ar aird chun tacú le hiarratas ar chabhair trí thagairt a dhéanamh, go háirithe, do na gnáthchleachtais ina gcríoch i réimse na talmhaíochta maidir le taitneamh agus úsáid na limistéar foráiste, agus na doiciméid dhlíthiúla a bheidh le tabhairt ar aird maidir leis an úsáid sin (breithiúnas an 24 Meitheamh 2010, Pontini agus páirtithe eile, C‑375/08, EU:C:2010:365, mír 82).
69
Mar sin féin, agus a rogha á feidhmiú acu, ní mór do na Ballstáit cloí leis na cuspóirí a shaothraítear le reachtaíocht an Aontais lena mbaineann agus le prionsabail ghinearálta dhlí an Aontais, amhail prionsabail na comhréireachta agus na deimhneachta dlíthiúla (féach, chuige sin, breithiúnais an 27 Meitheamh 2019, Azienda Agricola Barausse Antonio e Gabriele, C‑348/18, EU:C:2019:545, mír 57, agus an 7 Aibreán 2022, Avio Lucos, C‑116/20, EU:C:2022:273, mír 63).
70
Cé gur faoin gcúirt a rinne an tarchur atá sé a fhíorú, i ngach cás aonair, ar comhlíonadh na prionsabail sin (féach, chuige sin, breithiúnas an 24 Meitheamh 2010, Pontini agus páirtithe eile, C‑375/08, EU:C:2010:365, mír 89), tá dlínse ag an gCúirt, i gcomhréir le cásdlí socair na Cúirte, treoir iomlán a thabhairt don chúirt a rinne an tarchur maidir le léiriú ar dhlí an Aontais chun a chur ar a cumas saincheist na comhoiriúnachta a chinneadh chun críocha an cháis os a chomhair (breithiúnas an 11 Meitheamh 2020, Subdelegación del Gobiernoen Guadalajara, C‑448/19, EU:C:2020:467, mír 17 agus an cásdlí dá dtagraítear).
71
Maidir le prionsabal na deimhneachta dlíthiúla, a chuireann an Chúirt san áireamh i réimse na cabhrach d’fheirmeoirí, go háirithe maidir leis na forálacha maidir le pionóis riaracháin (féach, chuige sin, breithiúnas an 18 Aibreán 2024, Kaszamás, C‑79/23, EU:C:2024:329, mír 59 agus an cásdlí dá dtagraítear)_ní mór a mheabhrú go gceanglaítear leis ní hamháin go gcuireann rialacha an Aontais ar chumas na ndaoine lena mbaineann a bheith ar an eolas go beacht faoi mhéid na n‑oibleagáidí a fhorchuirtear orthu, ach freisin nach mór do na daoine sin a bheith in ann a fháil amach go soiléir cad iad a gcearta agus a n‑oibleagáidí agus bearta a dhéanamh dá réir sin (féach, chuige sin, breithiúnas an 25 Iúil 2018, Teglgaard agus Fløjstrupgård, C‑239/17, EU:C:2018:597, mír 52 agus an cásdlí dá dtagraítear).
72
Maidir le prionsabal na comhréireachta, lena gceanglaítear, dar leis an gCúirt, go mbeadh bearta arna gcur chun feidhme trí fhorálacha iomchuí chun an cuspóir atá á shaothrú a bhaint amach agus nach féidir leo dul thar a bhfuil riachtanach chun é a bhaint amach, ní mór a mheabhrú nach mór do reachtas an Aontais agus do na húdaráis reachtacha náisiúnta agus do na cúirteanna náisiúnta a chuireann dlí an Aontais i bhfeidhm an prionsabal sin a chomhlíonadh (féach, chuige sin, breithiúnas an 24 Meitheamh 2010, Pontini agus páirtithe eile, C‑375/08, EU:C:2010:365, mír 87).
73
Mar is léir ó mhíreanna 65 go 67 den bhreithiúnas seo, ceanglaítear le rialacha an Aontais a bhaineann le CCRR, le cosaint leasanna airgeadais an Aontais Eorpaigh agus le maoiniú CBT go nglacfar bearta náisiúnta chun cur chun feidhme cuí CCRR a áirithiú agus chun a áirithiú go gcuirfear na scéimeanna cabhrach arna maoiniú ag an Aontas chun feidhme go hiarbhír agus i gceart. I ndáil leis sin, agus a mhéid is ábhartha i gcomhthéacs na díospóide sna príomhimeachtaí, ba cheart a thabhairt faoi deara go liostaítear in Airteagal 72(1)(c) de Rialachán Uimh. 1306/2013 na heilimintí atá le cur in iúl san iarratas ar chabhair nó san éileamh íocaíochta. Luaitear ann, sa bhreis ar an bhfaisnéis atá le háireamh in iarratais den sórt sin faoin Rialachán sin, go bhféadfadh siad a bheith faoi réir faisnéis bhreise arna héileamh ag an mBallstát inniúil, agus ar an gcaoi sin rannchuidiú le comhlíonadh phrionsabail na deimhneachta dlíthiúla agus na comhréireachta a áirithiú.
74
Sa chás seo, mar a thugann an Coimisiún faoi deara, sa chéad áit, saothraítear cuspóir den sórt sin le foráil náisiúnta amhail an fhoráil is infheidhme maidir leis an díospóid sna príomhimeachtaí, eadhon Airteagal 41(3) agus (4) de ZPZP, sa mhéid go bhféachann sé, inter alia, le cosc a chur ar fheirmeoirí mí-úsáid a bhaint as talamh daoine eile chun dul timpeall ar rialacha an Aontais maidir le scéimeanna tacaíochta. Sa dara háit, trína cheangal go gclárófar an bunús dlí le húsáid na ndáileachtaí talmhaíochta a dhearbhaítear san iarratas ar chabhair le húdaráis inniúla na háite ina bhfuil na dáileachtaí sin lonnaithe, ní cosúil go bhforchuireann foráil náisiúnta den sórt sin oibleagáid a bheadh deacair a chomhlíonadh ar fheirmeoirí atá ag cur isteach ar chabhair nó ar thacaíocht.
75
Dá bhrí sin, faoi réir fíorú ag an gcúirt a rinne an tarchur i bhfianaise imthosca an cháis sna príomhimeachtaí, tá an coinníoll, a leagtar síos leis an reachtaíocht náisiúnta atá i gceist, maidir le hionstraim dhlíthiúil bhailí a chur ar fáil chun cabhair a íoc de chineál a chomhlíonann na ceanglais a eascraíonn as prionsabal na deimhneachta dlíthiúla, gan dul, i gcomhréir le prionsabal na comhréireachta, thar a bhfuil riachtanach chun an cuspóir a shaothraítear leis an reachtaíocht sin a bhaint amach.
76
I bhfianaise na mbreithnithe go léir roimhe seo, is é an freagra ar an gcéad cheist ná nach mór Airteagal 32(2)(a) agus Airteagal 36(2) agus (5) de Rialachán Uimh. 1307/2013 a léiriú sa chaoi nach gcuirtear cosc leo ar reachtaíocht náisiúnta ná ar chleachtas náisiúnta, faoina bhféadfar teidlíocht íocaíochta cabhrach a dhiúltú d’fheirmeoir i ndáil le limistéir a bhfuil conradh tugtha i gcrích ag an bhfeirmeoir sin lena n‑úsáid don bhliain lena mbaineann, i gcás nár cláraíodh an conradh sin, mar bhunús dlí le húsáid na limistéar sin, sa bhunachar sonraí ríomhairithe arna ainmniú chun na críche sin agus laistigh de na teorainneacha ama a leagtar síos leis an dlí náisiúnta, ar choinníoll go n‑urramaítear na cuspóirí a shaothraítear le reachtaíocht an Aontais atá i gceist agus prionsabail ghinearálta dhlí an Aontais, go háirithe prionsabail na comhréireachta agus na deimhneachta dlíthiúla.
An dara ceist
77
Lena dara ceist, fiafraíonn an chúirt a rinne an tarchur, go bunúsach, an bhfuil an tríú habairt d’Airteagal 49(1) den Chairt infheidhme maidir le pionós amhail an pionós a fhorchuirtear ar fheirmeoir faoi Airteagal 19a de Rialachán Tarmligthe Uimh. 640/2014, i gcás ina raibh Airteagal 19a i bhfeidhm ar an dáta a taisceadh an t‑iarratas ar thacaíocht agus ar an dáta a forchuireadh an pionós sin, ach a scriosadh, ar dháta an scrúdaithe ar an gcaingean arna tionscnamh i gcoinne an phionóis sin, ón leagan comhdhlúite den Rialachán Tarmligthe sin, a leanann d’fheidhm a bheith aige, cé go ndearnadh é a aisghairm le héifeacht ón 1 Eanáir 2023, maidir le hiarratais arna dtaisceadh roimh an dáta sin i gcomhréir le hAirteagal 13 de Rialachán Tarmligthe 2022/1172.
78
I ndáil le sin, i gcomhthéacs an chomhair idir an Chúirt Bhreithiúnais agus na cúirteanna náisiúnta dá bhforáiltear in Airteagal 267 CFAE, is faoin gcúirt náisiúnta amháin ar os a comhair a tugadh an díospóid atá sé, agus nach mór di glacadh le freagracht as an gcinneadh breithiúnach atá le déanamh ina dhiaidh sin, measúnú a dhéanamh, i bhfianaise imthosca áirithe an cháis, ar an ngá atá le réamhrialú le bheith in ann a breithiúnas a thabhairt agus ar ábharthacht na gceisteanna a chuireann sí ar an gCúirt. Dá bhrí sin, ós rud é go mbaineann na ceisteanna a tarchuireadh le léiriú dhlí an Aontais, tá sé de cheangal ar an gCúirt, i bprionsabal, rialú a thabhairt (breithiúnas an 17 Deireadh Fómhair 2024, FA.RO. di YK & C., C‑16/23, EU:C:2024:886, mír 33).
79
Dá bhrí sin, tá toimhde ábharthachta ann maidir le ceisteanna a bhaineann le dlí an Aontais. Ní féidir leis an gCúirt Bhreithiúnas diúltú do rialú a thabhairt ar cheist arna tarchur ag cúirt náisiúnta le haghaidh réamhrialú ach amháin má dhealraíonn sé go follasach nach bhfuil baint ar bith ag an léiriú arna iarraidh ar dhlí an Aontais le fíorais iarbhír nó cuspóir na díospóide sna príomhimeachtaí, gur fadhb de chineál hipitéiseach í nó nach bhfuil na heilimintí fíorasacha agus dlíthiúla is gá ag an gCúirt Bhreithiúnais chun freagra úsáideach a thabhairt ar na ceisteanna a tarchuireadh (breithiúnas an 17 Deireadh Fómhair 2024, FA.RO. di YK & C., C‑16/23, EU:C:2024:886, mír 34).
80
Ar dtús, ní mór a mheabhrú, sa chás seo, gur aisghaireadh Rialachán Tarmligthe Uimh. 640/2014 le Rialachán Tarmligthe 2022/1172 agus gur léir ó Airteagal 13 de Rialachán Tarmligthe 2022/1172 go leanann an Rialachán Tarmligthe Uimh. 640/2014 d’fheidhm a bheith aige i ndáil le hiarratais ar chabhair le haghaidh íocaíochtaí díreacha arna gcur isteach roimh an 1 Eanáir 2023. Dá bhrí sin, ós rud é gur cuireadh an t‑iarratas ar chabhair atá i gceist sna príomhimeachtaí isteach in 2021, leanann Airteagal 19a de Rialachán Tarmligthe Uimh. 640/2014 d’fheidhm a bheith aige ratione temporis maidir leis an díospóid sna príomhimeachtaí, cé gur aisghaireadh an Rialachán Tarmligthe sin le héifeacht ón 1 Eanáir 2023. Ní bhaineann sé le hábhar gur forchuireadh an pionós tar éis aisghairm Rialachán Tarmligthe Uimh. 640/2014.
81
Ina dhiaidh sin, ní mór a mheas, murab ionann agus dearbhú na cúirte a rinne an tarchur, go bhfuil Airteagal 19a fós mar chuid den leagan de Rialachán Tarmligthe Uimh. 640/2014 is infheidhme ratione temporis maidir leis an gcás sna príomhimeachtaí agus den leagan comhdhlúite is déanaí den Rialachán Tarmligthe sin sular aisghaireadh é.
82
Sna himthosca sin, a mhéid atá sí bunaithe ar bhonn mícheart, is fadhb de chineál hipitéiseach í an dara ceist, de réir bhrí an chásdlí dá dtagraítear i mír 79 den bhreithiúnas seo, agus ní mór, dá bhrí sin, a dhearbhú go bhfuil sí do-ghlactha (féach, de réir analaí, breithiúnas an 16 Eanáir 2025, Stangalov, C‑644/23, EU:C:2025:16, mír 60 agus an cásdlí dá dtagraítear).
Costais
83
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Naoú Dlísheomra) mar seo a leanas:
Maidir le hAirteagal 32(2)(a) agus Airteagal 36(2) agus (5) de Rialachán (AE) Uimh. 1307/2013 ó Pharlaimint na hEorpa agus ón gComhairle an 17 Nollaig 2013 lena mbunaítear rialacha maidir le híocaíochtaí díreacha le feirmeoirí faoi scéimeanna tacaíochta faoi chuimsiú an chomhbheartais talmhaíochta agus lena n‑aisghairtear Rialachán (CE) Uimh. 637/2008 ón gComhairle agus Rialachán (CE) Uimh. 73/2009 ón gComhairle,
ní mór léiriú a dhéanamh mar a leanas:
ní chuirtear cosc leo ar reachtaíocht náisiúnta ná ar chleachtas náisiúnta, faoina bhféadfar teidlíocht íocaíochta cabhrach a dhiúltú d’fheirmeoir i ndáil le limistéir a bhfuil conradh tugtha i gcrích ag an bhfeirmeoir sin lena n‑úsáid don bhliain lena mbaineann, i gcás nár cláraíodh an conradh sin, mar bhunús dlí le húsáid na limistéar sin, sa bhunachar sonraí ríomhairithe arna ainmniú chun na críche sin agus laistigh de na teorainneacha ama a leagtar síos leis an dlí náisiúnta, ar choinníoll go n‑urramaítear na cuspóirí a shaothraítear le reachtaíocht an Aontais atá i gceist agus prionsabail ghinearálta dhlí an Aontais, go háirithe prionsabail na comhréireachta agus na deimhneachta dlíthiúla.
Sínithe
(
*1
)	Teanga an cháis: an Bhulgáiris.
(
i
)	Is ainm dlítheanach é ainm an cháis seo. Ní fhreagraíonn sé d’fhíorainm aon pháirtí sna himeachtaí.